12.1.2022
SL
Uradni list Evropske unije
C 15/51 sreda, 19. maj 2021
20. pozdravlja sprejetje evropske strategije za vodik; poudarja, da bi bilo prednost treba dati izgradnji oskrbovalne verige z vodikom iz obnovljivih virov v Evropi, da bi spodbudili prednosti prvega na trgu, konkurenčnost industrije in varnost oskrbe z energijo; je prepričan, da lahko vodik, proizveden iz obnovljivih in nizkoogljičnih virov, prispeva k zmanjšanju trajnih emisij, kot so emisije iz industrijske proizvodnje in težkega tovornega prometa, v katerih so možnosti neposredne elektrifikacije morda omejene zaradi nizke stroškovne učinkovitosti ali tehničnih, socialnih in okoljskih razlogov; želi opomniti, da je treba pospešiti razogljičenje obstoječega načina proizvodnje vodika; podpira začetek pomembnih projektov skupnega evropskega interesa za vodik; poziva Komisijo, naj razvije celovit okvir za razvrščanje in certificiranje plinastih nosilcev na podlagi prihrankov emisij toplogrednih plinov v celotnem življenjskem ciklu in trajnostnih meril v skladu s pristopom iz direktive o spodbujanju uporabe energije iz obnovljivih virov; poudarja, da je takšna razvrstitev izredno pomembna za udeležence na trgu, uradne organe in potrošnike; poudarja, da je treba razviti trden okvir in ustrezno izhodišče, da se zagotovi uporaba zadostnih dodatnih zmogljivosti za proizvodnjo energije iz obnovljivih virov sorazmerno s potrebami po obnovljivem vodiku; poziva Komisijo, naj te raznolike potrebe upošteva v svojih prihodnjih zakonodajnih predlogih; poziva Komisijo, naj zagotavlja pravično in učinkovito konkurenco med vodikom, uvoženim od mednarodnih partnerjev, in vodikom, proizvedenim v EU;
21. poudarja vlogo, ki bi jo lahko imelo zajemanje, shranjevanje ter uporaba ogljikovega dioksida (CCS/U) za doseganje ciljev evropskega zelenega dogovora; podpira celovit okvir politike in sistem spodbud za uporabo varnih naprav CCS/U, ki prispevajo k neto zmanjšanju emisij toplogrednih plinov, da bi težka industrija postala podnebno nevtralna, kjer ni možnosti za neposredno zmanjšanje emisij; pozdravlja predlog Komisije, da bi sklicali letni evropski forum o zajemanju, uporabi in shranjevanju ogljika v okviru industrijskega foruma o čisti energiji za nadaljnjo preučitev možnosti spodbujanja takih projektov; opozarja, da je treba dati prednost zmanjšanju neposrednih emisij ter ukrepom za ohranjanje in izboljšanje naravnih ponorov in zbiralnikov v EU, na primer s trajnostnim gospodarjenjem z gozdovi;
22. poudarja, da lahko promet bistveno olajša uvedbo energije iz obnovljivih virov; poziva Komisijo in države članice, naj predlagajo ugoden politični okvir in ambiciozne cilje, ki bodo temeljili na načelu tehnološke nevtralnosti med tehnologijami, potrebnimi za doseganje podnebne nevtralnosti, za pravičen, cenovno dostopen in uravnotežen prehod na razogljičenje vseh vrst potniškega in tovornega prometa, vključno z javnimi voznimi parki in omrežji, cestnim, pomorskim, kopenskim, železniškim in zračnim prometom, predvsem z elektrifikacijo, in kjer to ni mogoče, trajnostno proizvedena goriva; pozdravlja napoved Komisije v reviziji Direktive 2014/94/EU glede namestitve milijona polnilnih postaj za električna vozila; poziva Komisijo, naj proizvajalce avtomobilov spodbuja, da omogočijo polnjenje vozilo-omrežje; poudarja, da je treba prilagoditi omrežja za elektrifikacijo in infrastrukturo za alternativna goriva za evropski vozni park ter podpreti druge rešitve, ki jih je že mogoče uvesti, zlasti v prometnih vozliščih; poudarja možnosti notranjega sodelovanja v zvezi z razogljičenjem čezmejnega prometa; v zvezi s tem poudarja, da imata prometna skupnost in Komisija odločilno vlogo pri ustvarjanju sinergij s sosednjimi državami in pospeševanju prenosa standardov EU o emisijah iz prometa; poudarja, da je javni promet pomemben za zmanjšanje povpraševanja po energiji ter da je treba razviti in širiti razogljičen javni promet, tako na mestnih kot tudi podeželskih območjih;
23. poudarja, da obstajajo sektorji, ki porabljajo vedno več energije, kot so prometni sektor, turistični sektor ter sektor IKT; podpira Komisijo pri tem, da bo preučila sinergije med omrežji za daljinsko ogrevanje in hlajenje ter viri neizogibne odpadne toplote; pozdravlja zavezo v digitalni strategiji EU, da bodo podatkovna središča do leta 2030 postala podnebno nevtralna; poziva Komisijo, naj predlaga akcijski načrt za udeležbo turističnega sektorja v procesu povezovanja energetskega sistema, med drugim s spodbujanjem železniškega turizma, mehke in električne mobilnosti in oblikovanjem skupnosti s krožnim energetskim sistemom v trajnostnem turizmu;
Zagotovitev ravnovesja energetskih sistemov
24. ugotavlja, da bo ohranjanje ravnovesja elektroenergetskih omrežij ter upravljanje koničnih obremenitev in proizvodnje bolj težavno s čedalje bolj decentralizirano mešanico proizvodnje energije iz čedalje bolj obnovljivih virov, in v zvezi s tem poudarja vlogo prilagajanja odjema, shranjevanja in pametnega upravljanja energije; poudarja, da ima prehod na decentralizirano proizvodnjo energije številne koristi: spodbuja lahko uporabo lokalnih virov energije, kar vodi k večji lokalni varnosti oskrbe z energijo, razvoju skupnosti in kohezije z zagotavljanjem novih virov dohodka in ustvarjanjem novih delovnih mest; želi opomniti, da lahko države članice same določajo svojo mešanico virov energije, katere raznolikost je bistvena za zagotavljanje zanesljivosti oskrbe;